ai4bharat/Pralekha huggingface dataset:
இளைஞர் நலன் மற்றும் விளையாட்டு அமைச்சகம்
சுதந்திர தின அமிர்தப் பெருவிழாவின் ஒரு பகுதியாக புதுதில்லியில் நடைபெற்ற “இந்தியா@2047” என்ற இளைஞர்கள் பங்கேற்ற கலந்துரையாடலில் திரு தர்மேந்திர பிரதான் & திரு அனுராக் தாக்கூர் உரையாற்றினர்
சுதந்திர தின அமிர்தப் பெருவிழாவின் ஒரு பகுதியாக, புதுதில்லியில் இளைஞர்கள் பங்கேற்ற “இந்தியா@2047” என்ற கலந்துரையாடல் நிகழ்ச்சியில், மத்திய கல்வி மற்றும் திறன் மேம்பாட்டுத்துறை அமைச்சர் திரு தர்மேந்திர பிரதான் மற்றும் இளைஞர் நலன் & விளையாட்டுத்துறை அமைச்சர் திரு அனுராக் தாக்கூர் ஆகியோர் உரையாற்றினர்.
நிகழ்ச்சியில் பேசிய அமைச்சர் திரு தர்மேந்திர பிரதான், நமது ஆயிரக்கணக்கான ஆண்டு வரலாற்றில், நாட்டின் தலைவிதியை நிர்ணயிப்பதில் நமது இளைஞர் சக்தி முக்கிய பங்கு வகித்து வருவதாகக் கூறினார். ஷாஹீத் பகத் சிங், ஷாஹீத் பாஜி ரவுத், ராணி கைடின்லியூ மற்றும் இவர்களைப் போன்ற எண்ணற்ற பலர், அவர்களது இளமைப் பருவத்திலேயே நம்மை உற்சாகப்படுத்தி வழி நடத்தியதாகக் கூறினார். இந்தியா மீதான நன்மதிப்பு, சமுதாய நெறிமுறைகள், அறிவாற்றல் மற்றும் பல்வேறு மாதிரிகளை உலகின் பிற பகுதிகளுக்கு எடுத்துச் செல்லும் பொறுப்பை இளைஞர்கள் ஏற்க வேண்டும் எனவும் வலியுறுத்தினார்.
நிகழ்ச்சியில் பேசிய அமைச்சர் திரு அனுராக் தாக்கூர், இளைஞர்கள் தான் நாட்டை வெற்றிப்பாதைக்கு அழைத்துச் செல்லும் இயந்திரமாக திகழ்கின்றனர் என பிரதமர் திரு நரேந்திர மோடி எப்போதும் கூறிவருவதை சுட்டிக்காட்டினார். சுதந்திர தின அமிர்த காலக்கட்டத்தில் நாட்டை வெற்றியின் உச்சத்திற்கு அழைத்துச் செல்லும் கடமை இளைஞர்களுக்கு உள்ளதென்றும் அவர் குறிப்பிட்டார்.
இளைஞர்கள், அமிர்த காலத்திற்கான இலக்குகளை நிர்ணயித்து தங்களது கடமைகளை பொறுப்புடன் நிறைவேற்றி இலக்கை அடைய வேண்டும் எனவும் அவர் வலியுறுத்தினார். தேச நிர்மாணத்தில் இளைஞர்கள் மிகப் பெரும் பங்களிப்பை வழங்குவதோடு, உலகிற்கே வழிகாட்டும் விதமாக நாட்டை விஷ்வ குருவாக மாற்றவும் பாடுபடவேண்டும் என்று அவர் கேட்டுக் கொண்டார்.
தேசிய மற்றும் சர்வதேச முக்கியத்துவம் வாய்ந்த பிரச்சினைகள் குறித்த தங்களது கருத்துக்களை இளைஞர்கள் வெளிப்படுத்த ஏதுவாக நாடு முழுவதும் 750 இளைஞர் கலந்துரையாடல் நிகழ்ச்சிகளுக்கு மத்திய இளைஞர் நலத்துறை ஏற்பாடு செய்துள்ளதாகவும் திரு அனுராக் தாக்கூர் தெரிவித்தார்.
இளைஞர் நலன் & விளையாட்டுத்துறை இணை அமைச்சர் திரு நிஷித் பிரமாணிக் மற்றும் நிக்கத் ஸரீன், பிரியங்கா கோஸ்வாமி, திரு பி ஆர் ஸ்ரீஜேஷ், திருமதி அருணிமா சின்ஹா, உள்ளிட்ட விளையாட்டு வீரர், வீராங்கனைகள், பிரபல பேச்சாளர் திருமதி அபா மரியடா பானர்ஜி, இளைஞர் நலன் மற்றும் விளையாட்டுத்துறை செயலாளர் திரு சஞ்சய் குமார் உள்ளிட்டோரும் இந்த நிகழ்ச்சியில் கலந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1851284
-----
(Visitor Counter : 141
PIB Headquarters
கொவிட்-19 - பிஐபி செய்தித் தொகுப்பு
04.08.2020
· குடியரசுத் துணைத் தலைவர் செயலகம்
· பிரதமர் அலுவலகம்
· விவசாயத்துறை அமைச்சகம்
· பாதுகாப்பு அமைச்சகம்
· சுகாதாரம் மற்றும் குடும்ப நலத்துறை அமைச்சகம்
· மனித வள மேம்பாட்டு அமைச்சகம்
· ஜல்சக்தி அமைச்சகம்
· தகவல் மற்றும் ஒலிபரப்பு அமைச்சகம்
· பெட்ரோலியம் மற்றம் இயற்கை எரிவாயு அமைச்சகம்
· எரிசக்தி அமைச்சகம்
· சுற்றுலா அமைச்சகம்
· பழங்குடியினர் நலத்துறை அமைச்சகம்
· மத்திய பணியாளர் தேர்வாணையம்
· சிறப்பு சேவைகள் மற்றும் கட்டுரைகள்
(
பாதுகாப்பு அமைச்சகம்
ஓரிடத்திலிருந்து மற்றொரு இடத்தில் உள்ள இலக்கை தாக்கவல்ல இரண்டு வகை செயல்பாட்டுடன் கூடிய பிரம்மோஸ் ஏவுகணைக்காக பிஎபிஎல்-டன் பாதுகாப்பு அமைச்சகம் கையெழுத்திட்டுள்ளது
பாதுகாப்பு தளவாட உற்பத்தியில் தற்சார்புக்கு மேலும் வலுவூட்டும் வகையில், ரூபாய் 1700 கோடி மதிப்பில் ஓரிடத்திலிருந்து மற்றொரு இடத்தில் உள்ள இலக்கை தாக்கவல்ல இரட்டை செயல்பாட்டு திறனுடன் கூடிய பிரம்மோஸ் ஏவுகணையை கொள்முதல் செய்ய பிரம்மோஸ் ஏரோஸ்பேஸ் தனியார் நிறுவனத்துடன்  பாதுகாப்பு அமைச்சகம் கையெழுத்திட்டுள்ளது. இரட்டை செயல்பாட்டு திறன் கொண்ட இந்த ஏவுகணைகள், இந்திய கடற்படையின் திறனை மேம்படுத்தும்.
பிரம்மோ ஏரோஸ்பேஸ் தனியார் நிறுவனம் என்பது இந்தியா-ரஷ்யா கூட்டு நிறுவனமாகும். நிலத்தில் செயல்படக் கூடியதாகவும், கப்பல் மீதான தாக்குதலை முறியடிக்கும் வகையிலும், இந்த புதிய வகை ஏவுகணை உருவாக்கப்பட்டுள்ளது.
மேலும் விவரங்களுக்கு இந்த ஆங்கில செய்தி குறிப்பைக் காணவும்: https://pib.gov.in/PressReleasePage.aspx?PRID=1861536
எரிசக்தி அமைச்சகம்
சர்வதேச விருதை பவர்கிரிட் நிறுவனம் வென்றுள்ளது
இந்திய அரசின் மின்சார அமைச்சகத்தின் கீழ் இயங்கும் மகாரத்னா பொதுத்துறை நிறுவனமான பவர்கிரிட் கார்ப்பொரேஷன் ஆஃப் இந்தியா லிமிடெட், மதிப்புமிகுந்த ‘திறன் வளர்த்தல் சங்கத்தின் 2021 சிறந்த விருதை’  வென்றுள்ளது. இதன் மூலம், உலகெங்கும் உள்ள 71 நிறுவனங்களில் எட்டாவது இடத்தை பிடித்து, இந்த விருதை வென்ற ஒரே பொதுத்துறை நிறுவனமாகவும், தலைசிறந்த 20 இடங்களை பிடித்துள்ள இரண்டு இந்திய நிறுவனங்களில் ஒன்றாகவும் பவர்கிரிட் உருவெடுத்துள்ளது.
நிறுவனங்களில் திறன்களை வளர்ப்போருக்காக இயங்கும் உலகின் மிகப்பெரிய அமைப்பாக திறன் வளர்த்தல் சங்கம் விளங்குகிறது. திறன் வளர்த்தல் துறையின் மிகவும் மதிக்கத்தக்க அங்கீகாரமாக அதன் விருது திகழ்கிறது. திறன் வளர்த்தல் மூலம் நிறுவனத்தின் வெற்றிக்கு வழிவகுக்கும் நிறுவனங்களை அதன் சர்வதேச திட்டம் அங்கீகரிக்கிறது.
திறன் வளர்த்தலில் அதன் செயல்பாடுகள் மற்றும் திட்டங்களில் மேற்கொள்ளப்பட்டு வரும் முயற்சிகளுக்காக இந்த சர்வதேச அங்கீகாரத்தை பவர்கிரிட் பெற்றுள்ளது. பவர்கிரிட் அகாடெமி ஆஃப் லீடர்ஷிப் மூலம் பவர்கிரிட் நிறுவனத்தின் திறன் வளர்த்தல் திட்டம் செயல்படுத்தப்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1751395
தேர்தல் ஆணையம்
பொதுக்கூட்டங்கள் மற்றும் பேரணிகளுக்கான தடையை 2022 ஜனவரி 22ம் தேதி வரை நீட்டித்தது இந்திய தேர்தல் ஆணையம்.
மத்திய சுகாதாரம் மற்றும் குடும்பநலத்துறை அமைச்சகம், கோவா, மணிப்பூர், பஞ்சாப் ,உத்தராகண்ட் மற்றும் உத்தரபிரதேச மாநிலங்களின் தலைமை செயலாளர்கள், சுகாதாரத்துறை செயலாளர்களுடன் தேர்தல் ஆணையம் இன்று தனித்தனியாக காணொலி காட்சி மூலம் ஆலோசனை நடத்தியது.
தேர்தல் நடைபெறும் 5 மாநிலங்களில் உள்ள நிலவரம், கொவிட் சூழல் குறித்து தலைமை தேர்தல் ஆணையர் திரு. சுஷில் சந்திரா, தேர்தல் ஆணையர்கள் திரு. ராஜீவ் குமார் மற்றும் திரு. அனுப் சந்திரா பாண்டே, துணை ஆணையர்கள், பொது செயலாளர் ஆகியோர் விரிவான ஆய்வு நடத்தினர். தடுப்பூசி நிலவரம், முன்களப் பணியாளர்கள் மற்றும் தேர்தல் பணியாளர்களுக்கு பூஸ்டர் டோஸ் தடுப்பூசி செலுத்துவதை விரைவாக முடிப்பது குறித்தும் ஆலோசிக்கப்பட்டது.
அதன் பின் தேர்தல் ஆணையம் கீழ்கண்ட உத்தரவுகளை பிறப்பித்தது:
2022 ஜனவரி 22ம் தேதி வரை பேரணி, பாதயாத்திரை, ஊர்வலத்துக்கு அனுமதி இல்லை. அதன்பின் நிலைமைக்கு ஏற்ப நிலவரத்தை ஆராய்ந்து, மேற்கொண்டு உத்தரவுகளை தேர்தல் ஆணையம் பிறப்பிக்கும்.
2022, ஜனவரி 22ம் தேதி வரை எந்த அரசியல் கட்சியும், வேட்பாளர்களும் அல்லது தேர்தல் தொடர்பான குழவினர் பேரணி நடத்த அனுமதி இல்லை.
ஆனால் அதிகபட்சம் 300 பேர் அளவில் அல்லது அரங்கத்தின் கொள்ளளவில் 50 சதவீதம் பேர் கலந்து கொள்ளும், அரசியல் கட்சிகளின் உள்ளரங்கு கூட்டத்துக்கு தேர்தல் ஆணையம் விலக்கு அளித்துள்ளது.
கொவிட் தடுப்பு நடவடிக்கைகள், தேர்தல் நடத்தை விதிமுறைகள் ஆகியவற்றை பின்பற்றுவதை அரசியல் கட்சிகள் உறுதி செய்ய வேண்டும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1790169
பிரதமர் அலுவலகம்
பிரதமர் செப்டம்பர் 23-ம் தேதி வாரணாசி செல்கிறார்
வாரணாசியில் சர்வதேச கிரிக்கெட் மைதானத்திற்கு பிரதமர் அடிக்கல் நாட்டுகிறார்
அரங்கத்தின் வடிவமைப்பு சிவபெருமானிடமிருந்து உத்வேகம் பெறுகிறது
உத்தரப்பிரதேசம் முழுவதும் சுமார் ரூ. 1115 கோடி செலவில் கட்டப்பட்ட 16 அடல் உண்டு உறைவிட வித்யாலயா பள்ளிகளை பிரதமர் திறந்து வைக்கிறார்
காசி சங்க கலாச்சார பெருவிழா 2023 நிறைவு விழாவில் பிரதமர் பங்கேற்கிறார்
பிரதமர் திரு. நரேந்திர மோடி 2023 செப்டம்பர் 23 அன்று வாரணாசி செல்கிறார். அங்கு பிற்பகல் 1.30 மணியளவில் சர்வதேச கிரிக்கெட் மைதானத்திற்கு பிரதமர் அடிக்கல் நாட்டுகிறார். பிற்பகல் 3:15 மணியளவில், ருத்ராக்ஷ் சர்வதேச ஒத்துழைப்பு மற்றும் மாநாட்டு மையத்தை அடையும் பிரதமர், காசி சங்க கலாச்சார பெருவிழாவில் பங்கேற்கிறார். இந்த நிகழ்ச்சியில் உத்தரப்பிரதேசம் முழுவதும் கட்டப்பட்டுள்ள 16 அடல் உண்டு உறைவிட பள்ளிகளையும் அவர் திறந்து வைக்கிறார்.
வாரணாசியில் உள்ள சர்வதேச கிரிக்கெட் மைதானம் நவீன உலகத் தரம் வாய்ந்த விளையாட்டு உள்கட்டமைப்பை உருவாக்குவதற்கான பிரதமரின் தொலைநோக்குப் பார்வையை நனவாக்குவதற்கான ஒரு படியாகும். வாரணாசி, ராஜதலாப், கஞ்சரியில் கட்டப்படவுள்ள நவீன சர்வதேச கிரிக்கெட் மைதானம், சுமார் 450 கோடி ரூபாய் செலவில் 30 ஏக்கருக்கும் அதிகமான பரப்பளவில் உருவாக்கப்படும். இந்த அரங்கத்தின் கருப்பொருள் கட்டிடக்கலை சிவபெருமானிடமிருந்து உத்வேகம் பெறுகிறது, பிறை வடிவ கூரை உறைகள், திரிசூல வடிவ இரவு விளக்குகள், படித்துறை படிகள் அடிப்படையிலான இருக்கைகள், பில்விபத்ரா வடிவ உலோக தாள்கள் முகப்பில் வடிவமைக்கப்பட்ட வடிவமைப்புகள் உள்ளன. இந்த மைதானத்தில் 30,000 பார்வையாளர்கள் அமரலாம்.
தரமான கல்விக்கான அணுகலை மேலும் அதிகரிக்கும் நோக்கில், உத்தரப்பிரதேசம் முழுவதும் சுமார் 1115 கோடி ரூபாய் செலவில் கட்டப்பட்ட பதினாறு அடல் உண்டு உறைவிட வித்யாலயா பள்ளிகள், தொழிலாளர்கள், கட்டுமானத் தொழிலாளர்களின் குழந்தைகள், கொவிட் -19 தொற்றுநோய் பாதிப்பால் பெற்றோரை இழந்த குழந்தைகள் ஆகியோருக்காக பிரத்தியேகமாக தொடங்கப்பட்டுள்ளது. ஒவ்வொரு பள்ளியும், 10 - 15 ஏக்கர் பரப்பளவில், வகுப்பறைகள், விளையாட்டு மைதானம், பொழுதுபோக்கு பகுதிகள், சிறிய அரங்கம், விடுதி வளாகம், உணவகம் மற்றும் ஊழியர்களுக்கான குடியிருப்புகளுடன் கட்டப்படுகிறது. இந்த உறைவிடப் பள்ளிகளில் தலா 1000 மாணவர்களை சேர்க்க முடிவு செய்யப்பட்டுள்ளது.
காசியின் கலாச்சார உயிரோட்டத்தை வலுப்படுத்துவதற்கான பிரதமரின் தொலைநோக்குப் பார்வை காசி சங்க கலாச்சார பெருவிழாவின் கருத்தாக்கத்திற்கு வழிவகுத்தது. பெருவிழாவில், 17 பிரிவுகளில், 37 ஆயிரத்துக்கும் மேற்பட்டோர் பங்கேற்று, பாட்டு, வாத்திய இசை, தெருமுனை நாடகம், நடனம் போன்றவற்றில் தங்கள் திறமைகளை வெளிப்படுத்த உள்ளனர். ருத்ராக்ஷ் சர்வதேச ஒத்துழைப்பு மற்றும் மாநாட்டு மையத்தில் நடைபெறும் நிகழ்ச்சியில் திறமையான பங்கேற்பாளர்கள் தங்கள் கலாச்சார திறன்களை வெளிப்படுத்த ஒரு வாய்ப்பைப் பெறுவார்கள்.
மத்திய அமைச்சரவை
கொவிட்-19 நிர்வகிக்க நாடாளுமன்ற உறுப்பினர் தொகுதி மேம்பாட்டு நிதியை 2 ஆண்டுகளுக்கு செயல்படுத்தாமல் நிறுத்தி வைக்க மத்திய அமைச்சரவை ஒப்புதல்
கொவிட்-19 பெருந்தொற்று பரவுவதைக் கட்டுப்படுத்த மத்திய அரசு எடுத்து வரும் தொடர் நடவடிக்கைகளின் ஒரு பகுதியாக, நாடாளுமன்ற உறுப்பினர் தொகுதி மேம்பாட்டு நிதியை 2 ஆண்டுகளுக்கு  செயல்படுத்தாமல் நிறுத்தி வைக்க பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. கொவிட்-19 ஏற்படுத்தியுள்ள மோசமான தாக்கத்தையும், சவால்களையும் எதிர்கொள்வதற்கான அரசின் பணிகளை வலுப்படுத்த இந்த நிதி பயன்படுத்தப்பட உள்ளது.
(
குடியரசுத் துணைத் தலைவர் செயலகம்
குடியரசுத் துணைத் தலைவர் திரு.எம்.வெங்கையா நாயுடு பொறுப்பேற்று மூன்றாண்டு நிறைவு பெறுவதை ஒட்டி மத்திய பாதுகாப்பு அமைச்சர் புத்தகமொன்றை வெளியிடுகிறார்.
இந்தியாவின் குடியரசுத் துணைத் தலைவர் திரு. எம். வெங்கையா நாயுடு பொறுப்பேற்று மூன்று ஆண்டுகாலம் நிறைவடைவதை ஒட்டி மத்திய பாதுகாப்பு அமைச்சர் திரு.ராஜ்நாத் சிங், குடியரசுத் துணைத் தலைவர் மாளிகையில் 11 ஆகஸ்ட் 2020 அன்று புதுதில்லியில் புத்தகம் ஒன்றை வெளியிடுகிறார். புத்தகத்தின் தலைப்பு “இணைத்தல் தொடர்பில் இருத்தல். மாறுதல்”
திரு.வெங்கையாநாயுடு குடியரசுத் துணைத் தலைவராக பொறுப்பேற்று மூன்று ஆண்டுகாலம் 11 ஆகஸ்ட் 2020 அன்று நிறைவடைகிறது
இந்தப் புத்தகத்தின் மின்பதிப்பை மத்திய தகவல் ஒலிபரப்புத்துறை அமைச்சர் திரு.பிரகாஷ் ஜவடேகர் வெளியிடுகிறார். 250 பக்கங்களுக்கு மேல் கொண்ட இந்தப் புத்தகத்தை, மத்திய தகவல் ஒலிபரப்பு அமைச்சகத்தின் புத்தக வெளியீட்டுப்பிரிவு வெளியிடுகிறது.
குடியரசுத் துணைத் தலைவரின் இந்திய, வெளிநாட்டு பயணங்கள் உட்பட பல்வேறு செயல்பாடுகள் குறித்து படங்களுடனும், வார்த்தைகளுடனும் இந்தப் புத்தகம் விவரிக்கிறது. உழவர்கள், அறிவியலாளர்கள்,, மருத்துவர்கள் இளைஞர்கள், நிர்வாகிகள், தொழில்துறை தலைவர்கள், கலைஞர்கள் ஆகிய பலருடன் குடியரசுத் துணைத்தலைவர் கலந்துரையாடியது குறித்த செய்திகளும் இப்புத்தகத்தில் இடம் பெற்றுள்ளன.
குடியரசுத் துணைத் தலைவரின் வெளிநாட்டுப் பயணங்கள் குறித்தும், உலக தலைவர்களுடன் அவரது கலந்துரையாடல்கள் குறித்தும், பல்வேறு நாடுகளில் உள்ள இந்திய மக்களிடையே அவர் ஆற்றிய உரைகள் குறித்தும், இந்தப் புத்தகத்தில் பல்வேறு நிகழ்ச்சிகள் இடம் பெற்றுள்ளன.
மாநிலங்களவையின் பணிகளை மேலும் திறம்படச் செய்வதற்கான பல செயல்பாட்டு மாற்றங்களை திரு.வெங்கையா நாயுடு அறிமுகப்படுத்தினார். இந்த மாற்றங்களினால் மேலவையில் ஏற்பட்ட செயல்திறன் மேம்பாடு குறித்தும், இந்தப் புத்தகத்தில் குறிப்பிடப்பட்டுள்ளது. புத்தகத்தின் இறுதி அத்தியாயத்தில் இந்த பெருந்தொற்று காலத்தில் குடியரசுத் துணைத் தலைவர் தமது நேரத்தை எவ்வாறு திறம்பட பயன்படுத்தினார் என்பது குறித்தும் குறிப்பிடப்பட்டுள்ளது. இந்தக் காலத்தில் “தொடர்பு கொள்வோம் இயக்கமாக” அவர் தனது நண்பர்கள், ஆசிரியர்கள், நீண்டகாலம் உடன் பணிபுரிந்தோர், பழைய நாட்கள் முதல் இன்றைய நாட்கள் வரை பழகியவர்கள், சமீபத்தில் பழகியவர்கள், உறவினர்கள், நாடாளுமன்ற உறுப்பினர்கள், ஆன்மீகத் தலைவர்கள், செய்தியாளர்கள் மற்றும் பிறருடன் தொடர்பில் இருந்தார் என்பது விவரிக்கப்பட்டுள்ளது.. மாநில முதல்வர்கள், ஆளுநர்கள், நாடாளுமன்றத்தின் இரு அவைகளின் பல்வேறு அரசியல் கட்சிகளின் தலைவர்கள், மாநிலங்களவையின் அனைத்து நாடாளுமன்ற உறுப்பினர்கள் ஆகியோருடனும் அவர் தொலைபேசி மூலம் உரையாடினார்.
பிரதமர் அலுவலகம்
ஐரோப்பிய நாடாளுமன்ற உறுப்பினர்கள் பிரதமருடன் சந்திப்பு
ஐரோப்பிய நாடாளுமன்ற உறுப்பினர்கள், பிரதமர் திரு. நரேந்திர மோடியை, புதுதில்லி எண்.7, லோக் கல்யாண் மார்கில் இன்று சந்தித்தனர். தங்களது பதவிக்காலத்தின் தொடக்கத்திலேயே இந்தியாவிற்கு பயணம் மேற்கொள்ளும் அளவிற்கு, முக்கியத்துவம் அளித்து நட்புறவு பாராட்டும் நாடாளுமன்ற உறுப்பினர்களுக்கு பிரதமர் பாராட்டு தெரிவித்தார்.
ஐரோப்பிய ஒன்றியத்துடனான இந்தியாவின் நட்புறவு, பகிர்ந்து கொள்ளப்பட்ட நலன்கள் மற்றும் ஜனநாயகத்தின் நன்மதிப்பு மீதான பொதுவான உறுதிப்பாடு போன்றவற்றின் அடிப்படையில் அமைந்தது என்று பிரதமர் குறிப்பிட்டார். நியாயமான, சமச்சீரான, பரந்த அளவிலான வர்த்தக மற்றும் முதலீட்டு ஒப்பந்தத்தை விரைவில் நிறைவு செய்ய தமது அரசு முன்னுரிமை அளிப்பதாக அவர் கூறினார். பிராந்திய மற்றும் சர்வதேச விவகாரங்களில் ஐரோப்பிய ஒன்றியத்துடனான ஒத்துழைப்பை வலுப்படுத்துவது பற்றி குறிப்பிட்ட பிரதமர், பயங்கரவாதத்திற்கு எதிரான நடவடிக்கையில் சர்வதேச அளவில் நெருங்கிய ஒத்துழைப்புடன் செயல்பட வேண்டியதன் அவசியத்தையும் வலியுறுத்தினார். சர்வதேச சூரியசக்தி கூட்டணி, உலக அளவிலான பங்குதாரராக வளர்ந்து வருவதையும் அவர் சுட்டிக்காட்டினார்.
ஐரோப்பிய நாடாளுமன்ற தூதுக்குழுவினரின் இந்திய பயணத்தை வரவேற்ற பிரதமர், இக்குழுவினர் ஜம்மு-காஷ்மீர் உட்பட இந்தியாவின் பல்வேறு பகுதிகளில் பயனுள்ள வகையில் பயணம் மேற்கொண்டிருக்கக் கூடும் என நம்பிக்கை தெரிவித்தார். ஜம்மு-காஷ்மீர் பயணம், இக்குழுவினருக்கு ஜம்மு, காஷ்மீர் மற்றும் லடாக் பிராந்தியங்களின் கலாச்சார மற்றும் மதரீதியான பன்முகத்தன்மையை தெளிவாக அறிந்து கொள்ள ஒரு வாய்ப்பாக அமைந்ததுடன், அந்தப் பிராந்தியத்தின் மேம்பாடு மற்றும் ஆளுகைக்கான முன்னுரிமைகளை பற்றிய ஒரு தெளிவான கண்ணோட்டத்தை அளித்திருக்கும் என்றும் தெரிவித்தார்.
தொழில் தொடங்குவதற்கு உகந்த நாடுகளின் பட்டியலில் 2014-ல், 142-வது இடத்தில் இருந்த இந்தியா, தற்போது 63-வது இடத்திற்கு முன்னேறி இருப்பதையும் பிரதமர் சுட்டிக்காட்டினார். பரப்பளவு, மக்கள் தொகை மற்றும் பன்முகத் தன்மை மிகுந்த இந்தியாவில், இது ஒரு மாபெரும் சாதனை என்றும் அவர் கூறினார். மக்கள் தாங்கள் விரும்பும் பாதையில் செல்லக்கூடிய அளவிற்கு, தற்போதைய ஆட்சி நடைமுறைகள் வகை செய்வதாகவும் அவர் தெரிவித்தார்.
இந்திய மக்கள் அனைவரும் எளிதாக வாழ்க்கை நடத்துவதை உறுதி செய்வதில் அரசு கவனம் செலுத்தி வருவதையும் பிரதமர் சுட்டிக்காட்டினார். தூய்மை இந்தியா மற்றும் ஆயுஷ்மான் பாரத் உள்ளிட்ட மத்திய அரசின் முக்கியத் திட்டங்கள் பெரும் வெற்றி பெற்றிருப்பதையும் அவர் எடுத்துரைத்தார். 2025-க்குள் காசநோயை முற்றிலும் ஒழிப்பது என்ற இந்தியாவின் உறுதிப்பாட்டை மீண்டும் வலியுறுத்திய அவர், உலகளவிலான இலக்கிற்கு 5 ஆண்டுகள் முன்கூட்டியே இந்தியா இந்த சாதனையைப் படைக்கும் என்றும் தெரிவித்தார். சுற்றுச்சூழல் பாதுகாப்பு மற்றும் புதுப்பிக்கத்தக்க எரிசக்தி இலக்குகளை அதிகரிப்பது மற்றும் ஒருமுறை மட்டும் உபயோகிக்கக் கூடிய பிளாஸ்டிக்கிற்கு எதிரான இயக்கங்களை செயல்படுத்துவதில் அரசு மேற்கொண்டு வரும் நடவடிக்கைகளையும் அவர் எடுத்துரைத்தார்.
இளைஞர் நலன் மற்றும் விளையாட்டு அமைச்சகம்
மத்திய இளைஞர் நலன் மற்றும் விளையாட்டுத் துறை அமைச்சர் திரு.அனுராக் தாக்கூர், ஹிமாச்சலப் பிரதேசம் மஜ்ரெய்ன் சிர்மூரில் ஹாக்கி ஆஸ்ட்ரோடர்ஃப் மைதானத்திற்கு அடிக்கல் நாட்டினார்
இமாச்சலப் பிரதேச மக்கள் விளையாட்டில் சிறந்து விளங்குவதற்கான இயற்கையான திறமைகளைக் கொண்டுள்ளனர், அதைப் பயன்படுத்துவதற்கான அனைத்து வசதிகளையும் வழங்க இந்திய அரசு உறுதியாக உள்ளது என்று. மத்திய இளைஞர் நலன் மற்றும் விளையாட்டு, தகவல் மற்றும் ஒலிபரப்புத் துறை அமைச்சர் திரு அனுராக் தாக்கூர் கூறியுள்ளார்.
இமாச்சலப்பிரதேசத்தில் உள்ள சிர்மோர் மஜ்ராவில் உள்ள அரசு மேல்நிலைப் பள்ளியில் ஹாக்கி ஆஸ்ட்ரோடர்ஃப் மைதானத்துக்கு அடிக்கல் நாட்டிய பின்னர் இதனைத் தெரிவித்த திரு தாக்கூர்,
பெண்கள் தங்கும் விடுதி, மாற்று அறைகள், கழிவறைகள், பயிற்சி வசதிகள் போன்ற வசதிகளுடன் கூடிய இந்த ஹாக்கி புல்தரைக்கு ரூ.6 கோடி செலவிடப்படும் என்று கூறினார். வளரும் வீரர்களை அங்கீகரிக்க மாநில அரசு திறன் மிகுந்தவர்களை அடையாளம் காணலாம் என்று அவர் பரிந்துரைத்தார். மாநிலத்தின் பல்வேறு விளையாட்டுத் துறைகளில் உள்ள வீரர்கள். கட்கா, களரிபயட்டு, தங்-தா, மல்லகம்பா மற்றும் யோகாசனம் ஆகிய ஐந்து பாரம்பரிய விளையாட்டுகள், வரவிருக்கும் கேலோ இந்தியா இளைஞர் விளையாட்டு 2021 –ல் இடம்பெறும் என்றும், அவற்றை உலக அரங்கில் பிரபலப்படுத்த இந்திய அரசு உறுதியாக உள்ளது என்றும் அமைச்சர் கூறினார். பாரம்பரிய விளையாட்டுகளுக்கும் மாநிலத்தில் அங்கீகாரம் கிடைக்கும் என்றார் அமைச்சர். பௌண்டா சாஹிப்பில் உள்விளையாட்டு அரங்கம் கட்டப்படும் என்றார்.
பெங்களூரில் இந்த ஆண்டு சமீபத்தில் முடிவடைந்த கேலோ இந்தியா பல்கலைக்கழக விளையாட்டுப் போட்டிகளில் இரண்டு தேசிய சாதனைகள் மற்றும் 76 பல்கலைக்கழக விளையாட்டுகளின் முந்தைய சாதனைகள் முறியடிக்கப்பட்டன, இது நமது இளைஞர்களின் திறமையை வெளிப்படுத்துகிறது என்று அமைச்சர் தெரிவித்தார்.
அரியானா, பஞ்சாப் மற்றும் இமாச்சல பிரதேசம் ஆகிய மாநிலங்களை உள்ளடக்கிய பிராந்தியத்தில் அமைச்சரின் இரண்டு நாள் சுற்றுப்பயணம் இன்று நிறைவடைந்தது. திரு தாக்கூர் சனிக்கிழமை ஹரியானா முதல்வர் திரு மனோகர் லால் மற்றும் பிற உயரதிகாரிகளுடன் இணைந்து 2021 கேலோ இந்தியா யூத் கேம்ஸ் லோகோ, கீதம், சின்னம் மற்றும் ஜெர்சியை பஞ்ச்குலாவில்  உள்ள இந்திரதனுஷ் ஆடிட்டோரியத்தில் வெளியிட்டார்.
எரிசக்தி அமைச்சகம்
குறைத்தல், மறுபயன்பாடு, மறுசுழற்சி முறையில் தண்ணீரைப் பாதுகாக்கும் முயற்சியில் ஐக்கிய நாடுகளின் உடன்படிக்கையில் தேசிய அனல்மின் கழகம் கையெழுத்து
எரிசக்தி அமைச்சகத்தின் கீழ் இயங்கும் தேசிய அனல்மின் கழகம், பிரசித்தி பெற்ற ஐக்கிய நாடுகள் சர்வதேச உடன்படிக்கையான சிஇஓ தண்ணீர் ஆணையில் கையெழுத்திட்டுள்ளது.
திறமையான தண்ணீர் மேலாண்மையில் கவனம் செலுத்தும் நிறுவன குழுவில் தேசிய அனல்மின் கழகமும் இணைந்ததன் வாயிலாக இந்த விலைமதிப்பில்லா இயற்கை வளத்தை பாதுகாக்கும் முயற்சியில் ஈடுபட்டுவரும் தேர்ந்தெடுக்கப்பட்ட வர்த்தக தலைவர்களின் குழுவில் இந்த நிறுவனத்தின் தலைவரும் நிர்வாக இயக்குனருமான திரு குர்தீப் சிக்கும் இணைந்துள்ளார். நீர் மேலாண்மைக்காக தேசிய அனல்மின் கழகம் தனது நிலையங்கள் அமைந்துள்ள பகுதிகளில் ஏற்கனவே தொடர் முயற்சிகளை மேற்கொண்டுள்ளது.
எரிசக்தியை உருவாக்கும் தனது முக்கிய வர்த்தகப் பணியோடு தண்ணீர் சேமிப்பு மற்றும் மேலாண்மைக்காக குறைத்தல், மறுபயன்பாடு, மறுசுழற்சி ஆகியவற்றிலும் இந்த நிறுவனம் கவனம் செலுத்தும்.
சிஇஓ தண்ணீர் ஆணை என்பது, நிலையான வளர்ச்சி இலக்குகளின் ஒரு பகுதியாக நிறுவனங்களில் தண்ணீர் மற்றும் துப்புரவை மேம்படுத்துவதற்கான நடவடிக்கைகள் மற்றும் உறுதித்தன்மையை எடுத்துரைக்கும் ஐக்கிய நாடுகள் சர்வதேச உடன்படிக்கையின் முன்முயற்சியாகும். நிறுவனங்களில் விரிவான தண்ணீர் உத்திகள் மற்றும் கொள்கைகளைத் தயாரிப்பது, செயல்படுத்துவது, வெளிப்படுத்துவது போன்றவற்றில் உதவி வழங்கும் வகையில் இந்த தண்ணீர் ஆணை வடிவமைக்கப்பட்டுள்ளது.
ஒத்தக் கருத்துடைய வர்த்தகங்கள், ஐக்கிய நாடுகளின் முகமைகள், பொது ஆணையகங்கள், சமூக நிறுவனங்கள் மற்றும் இதர முக்கியப் பங்குதாரர்களுடன் நிறுவனங்கள் இணைந்து பணியாற்றும் தளமாகவும் இது விளங்குகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1724634
கனரகத் தொழில்கள் அமைச்சகம்
25 மாநிலங்கள்/யூனியன் பிரதேசங்களில் 68 நகரங்களில் FAME-II இன் கீழ் 2,877 மின்சார வாகன சார்ஜிங் நிலையங்களுக்கு ஒப்புதல்
கனரகத் தொழில்துறை அமைச்சகம் 25 மாநிலங்கள்/யூனியன் பிரதேசங்களைச் சேர்ந்த 68 நகரங்களில் 2,877 மின்சார வாகன திறனேற்றல் நிலையங்களுக்கு ஃபேம் இரண்டாம் கட்டத்தின் கீழ் ஒப்புதல் வழங்கியுள்ளது. மேலும், இந்தத் திட்டத்தின் கீழ் 9 விரைவுச் சாலைகள் மற்றும் 16 நெடுஞ்சாலைகளில் 1576 மின் திறனேற்றல் நிலையங்களுக்கும் அனுமதி வழங்கப்பட்டுள்ளது. ஃபேம் இந்தியா திட்டத்தின் முதல் கட்டத்தின் கீழ், 01.07.2022 நிலவரப்படி 479 திறனேற்றல் நிலையங்கள் நிறுவப்பட்டுள்ளன.
மின்சார வாகனங்களின் பெரிய அளவிலான பயன்பாட்டிற்கு தேவையான உள்கட்டமைப்பை மேம்படுத்த, அரசாங்கம் 2015 இல் FAME இந்தியா என்ற திட்டத்தை உருவாக்கியது. தற்போது, FAME India திட்டத்தின் இரண்டாம் கட்டம் ஏப்ரல் 01, 2019 முதல் 5 ஆண்டுகளுக்கு செயல்படுத்தப்படுகிறது. ஃபேம்-இந்தியா திட்டத்தின் இரண்டாம் கட்டத்தின் கீழ் ரூ. 1000 கோடி மின்னூட்ட உள்கட்டமைப்பு மேம்பாட்டுக்காக ஒதுக்கப்பட்டுள்ளது.
நாட்டில் மின்சார வாகனங்களுக்குத் தேவையான மின்னூட்ட உள்கட்டமைப்பை மேம்படுத்துவதற்கு அரசாங்கத்தால் பல்வேறு நடவடிக்கைகள் எடுக்கப்பட்டு வருகின்றன. மக்களவையில் இன்று எழுத்துப்பூர்வமாக அளித்த பதிலில் மத்திய கனரக தொழில்துறை இணையமைச்சர் திரு கிரிஷன் பால் குர்ஜார் இந்தத் தகவலைத் தெரிவித்தார்.
குடியரசுத் தலைவர் செயலகம்
குடியரசுத் தலைவர் விநாயகர் சதுர்த்தி வாழ்த்துகளைத் தெரிவித்துள்ளார்
விநாயகர் சதுர்த்தியை முன்னிட்டு, குடியரசுத் தலைவர் திரௌபதி முர்மு, தனது வாழ்த்துகளைத் தெரிவித்துள்ளார்.
அவர் வெளியிட்டுள்ள வாழ்த்துச் செய்தியில், “விநாயகர் சதுர்த்தியின் புனித நாளில், இந்தியாவிலும், வெளிநாட்டிலும் வாழும் இந்தியர்கள் அனைவருக்கும் எனது நல்வாழ்த்துகளை தெரிவித்துக் கொள்கிறேன்.
ஞானம், செழிப்பு மற்றும் அதிர்ஷ்டத்தின் அடையாளமான விநாயகரின் பிறந்தநாள், விநாயகர் சதுர்த்தி தினமாக கொண்டாடப்படுகிறது. விநாயகப் பெருமான், விக்னஹர்தராகவும், மங்கலமூர்த்தியாகவும் கருதப்படுகிறார். இந்த தருணத்தில் அன்பு, அமைதி, நல்லிணக்கம், மகிழ்ச்சி ஏற்பட விநாயகனை வழிபடுவோம்”
குடியரசுத் தலைவர் செயலகம்
வியட்நாம் பாதுகாப்பு அமைச்சர், குடியரசுத் தலைவரைச் சந்தித்தார்
வியட்நாம் பாதுகாப்பு அமைச்சர் ஜெனரல் பான் வான் கியாங், குடியரசுத் தலைவர் திருமதி திரௌபதி முர்முவை குடியரசுத்தலைவரை மாளிகையில் இன்று  சந்தித்துப் பேசினார்.
ஜெனரல் மற்றும் அவரது குழுவினரை வரவேற்றுப் பேசிய குடியரசுத்தலைவர், இந்தியாவும் வியட்நாமும் வரலாற்று சிறப்புமிக்க பாரம்பரியத்தைக் கொண்டுள்ளதாகவும், 2000 வருடங்களுக்கு மேலான கலாச்சாரத் தொடர்பைக் கொண்டுள்ளதாகவும் குறிப்பிட்டார். இந்தியாவின் கிழக்குக் கொள்கையில், வியட்நாம் முக்கிய தூணாகத் திகழ்வதாகவும், இந்தோ பசிபிக் தொலைநோக்கில் முக்கிய கூட்டாளியாக விளங்குவதாகவும் அவர் கூறினார். ராணுவம் மற்றும் பாதுகாப்பு ஒத்துழைப்பு, வர்த்தகம் மற்றும் முதலீட்டுத் தொடர்பு, எரிசக்தி பாதுகாப்பு, வளர்ச்சி ஒத்துழைப்பு, கலாச்சாரம், இருநாட்டு மக்களிடையேயான தொடர்பு உள்ளிட்டவற்றில் இருநாடுகளுக்கு இடையே விரிவான கூட்டாண்மை இருப்பதாக அவர் தெரிவித்தார்.
இருதரப்பு பாதுகாப்பு ஒத்துழைப்பு, கூட்டாண்மையின் வலிமையான அம்சமாக திகழ்கிறது என்று அவர் கூறினார். திறன் மேம்பாடு, தொழில்துறை ஒத்துழைப்பு, அமைதிப் பராமரிப்பு கூட்டுப்பயிற்சி உள்ளிட்டவற்றில் இந்தியா – வியட்நாம் பாதுகாப்பு ஒத்துழைப்பு விரிவானதாக அமைந்துள்ளது தமக்கு மகிழ்ச்சி அளிப்பதாக குடியரசுத்தலைவர் குறிப்பிட்டார்.
------
(SM/IR/KPG/KRS
(Visitor Counter : 83
பாதுகாப்பு அமைச்சகம்
இந்தியா@75 எல்லையோர சாலைகள் அமைப்பின் இருசக்கர வாகன பயணத்தின் 5-ம் கட்டம் நிறைவு, தமிழகத்தின் முக்கிய இடங்களை குழு தொட்டது
இந்தியா@75 எல்லையோர சாலைகள் அமைப்பின் இருசக்கர வாகன பயணம் 3,500 கிலோமீட்டர் தூரத்தை 10 நாட்களுக்குள் வெற்றிகரமாக நிறைவு செய்து, டிசம்பர் 07, 2021 அன்று திருவனந்தபுரத்தை அடைந்தது.
கொல்கத்தா, ஒடிசாவின் உட்கல் சமவெளிகள், ஆந்திரப் பிரதேசம் மற்றும் தமிழகத்தின் கோரமாண்டல் கடற்கரைப் பகுதிகள் வழியாக பயணத்தின் 5-ம் கட்டத்தில் குழு பயணித்தது. புவனேஷ்வர், விசாகப்பட்டினம், விஜயவாடா, சென்னை, மதுரை, ராமேஸ்வரம், தூத்துக்குடி, கன்னியாகுமரி ஆகிய முக்கிய இடங்களைத் தொட்டு, இறுதியாக திருவனந்தபுரத்தை அடைந்தது.
விசாகப்பட்டினம், திருச்சிராப்பள்ளி மற்றும் கன்னியாகுமரியில் இளம் மற்றும் ஆர்வமுள்ள பள்ளிக் குழந்தைகள் மற்றும் கல்லூரி மாணவர்களுடன் தொடர்பு கொண்ட இக்குழு, அவர்களுடன் தங்கள் அனுபவங்களைப் பகிர்ந்துகொண்டு, நாட்டை கட்டமைப்பதில் பங்களிக்க அவர்களைத் தூண்டியது.
சென்னையில் உள்ள ராணுவ பயிற்சி கல்லூரிக்கு சென்ற குழுவினர், போர் நினைவுச்சின்னம் மற்றும் அருங்காட்சியகத்தை கண்டு பரவசமடைந்தனர். திருச்சிராப்பள்ளி, திருப்பரங்குன்றம், மதுரை மீனாட்சி சுந்தரேஸ்வரர் , ராமேஸ்வரம் கோவில்கள் மற்றும் மறைந்த டாக்டர் ஏ.பி.ஜே. அப்துல் கலாமின் பூர்வீக வீடு மற்றும் நினைவிடத்திற்கு சென்ற குழுவினர், அப்பகுதி மக்களுடன் கலந்துரையாடினர்.
அக்டோபர் 14, 2021 அன்று புது தில்லியிலிருந்து பாதுகாப்பு அமைச்சர் திரு ராஜ்நாத் சிங்கால் கொடியசைத்து தொடங்கி வைக்கப்பட்ட இந்தப் பயணம், ஏழு கட்டங்களாக பிரிக்கப்பட்டுள்ளது. 75 செயல்வீரர்கள் 75 நாட்களில் மோட்டார் சைக்கிள்களில் 20,000 கிலோமீட்டர்களைக் கடப்பதை இது இலக்காகக் கொண்டுள்ளது.
55 நாட்களில் 14,300 கிலோமீட்டர்களுக்கு மேல் இக்குழு பயணித்துள்ளது. முதல் கட்டமானது 15,000 அடி உயரத்தில் உள்ள உயரமான பகுதிகளையும், ஹிமாச்சலப் பிரதேசம், லடாக் மற்றும் ஜம்மு-காஷ்மீர் ஆகிய இடங்களில் பனி படர்ந்த பகுதிகளையும் கடந்து ஸ்ரீநகரில் முடிவடைந்தது.
இரண்டாவது கட்டத்தில் பஞ்சாப் சமவெளிகள், உத்தரகண்ட், உத்தரபிரதேசம், பீகார் மற்றும் மேற்கு வங்கத்தின் கங்கை சமவெளிகள் வழியாக சென்ற குழு சிலிகுரியில் பயணத்தை முடித்தது.
மூன்றாவது கட்டத்தில் முக்கியமான வடகிழக்கு நகரங்கள் மற்றும் நாது லா, காங்டாக், கலிம்போங், ஹஷிமாரா, குவாஹாத்தி, தேஜ்பூர், இட்டாநகர், பாசிகாட் ஆகியவற்றின் முக்கிய இடங்களை தொட்டு இறுதியாக டூம் தூமாவை அடைந்தது.
ஜோர்ஹாட், திமாபூர், இம்பால், சில்சார், ஐஸ்வால், ஷில்லாங், அலிபுர்துவார், மால்டா ஆகிய இடங்களைத் தொட்டு, கிட்டத்தட்ட அனைத்து வடகிழக்கு மாநிலங்களையும் கடந்து சென்ற அணி, நான்காவது கட்டத்தை கொல்கத்தாவில் நிறைவு செய்தது.
கிழக்குக் கடலோர மாநிலங்களில் 3,500 கிலோமீட்டர்கள் பயணித்ததாலும், ஒவ்வொரு நாளும் சுமார் 500 கிலோமீட்டர்கள் கடந்து சென்றதாலும், ஐந்தாவது கட்டம் மிக நீளமானது ஆகும். தற்போது இக்குழு ஒற்றுமையின் சிலை வழியாக காந்திநகர் செல்லவுள்ளது.
மறக்க முடியாத நினைவுகளையும், பிணைப்புகளையும், மக்களிடையே பெரும் ஆர்வத்தையும் உருவாக்கியுள்ள இப்பயணம் 2021 டிசம்பர் 27 அன்று புதுதில்லியில் நிறைவடையும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1779175